Vysoké a Belianske Tatry
Počas zimnej sezóny sú otvorené chodníky na vysokohorské chaty s výnimkou Chaty pod Rysmi. Otvorená je teda:
- Zbojnícka chata,
- Téryho chata,
- Zamkovského chata,
- Chata Solisko,
- Rainerova chata,
- bufet Sliezsky domček,
- Bilíkova chata,
- Chata pri Zelenom plese.
Chata Plesnivec v Belianskych Tatrách je otvorená len cez víkendy a sviatky.
Treba myslieť na to, že na chatách nie je možné sedieť v spoločnej jedálni a jedlo s nápojmi musíte skonzumovať pred chatou.
Zo štítov vo Vysokých Tatrách je dostupné Predné Solisko po červenej značke od Chaty pod Soliskom. Z vysokohorských sediel je otvorené sedlo pod Ostrvou.
Tatranská magistrála je otvorená celoročne od rázcestia Tokariny v Západných Tatrách cez Podbanské, Tri Studničky, Štrbské pleso a ďalej cez Trigan na Popradské pleso. Odtiaľ sa dá pokračovať na sedlo pod Ostrvou, Sliezsky dom, Hrebienok po Skalnaté pleso. Pozor, ďalej je magistrála zatvorená až po Ždiar s výnimkou úseku Chata pri Zelenom plese - Veľké Biele pleso.
Západné Tatry
V Západných Tatrách je otvorená Žiarska chata.
Z vrcholov možné ísť na Smrek, Baranec a Plačlivé, ak použijete tieto trasy:
- Žiarske sedlo – Smrek – sedlo Jamina (sedlo nad Pustým/Pusté sedlo) – Baranec – Kečka – Holý vrch – Malý Holý vrch – Stará Stávka – ústie Žiarskej doliny, parkovisko (žltá značka),
- Žiarska chata - Pod Homôlkou - Žiarske sedlo (zelená značka),
- Žiarske sedlo – Plačlivé (Plačlivô/Plačlivý Roháč) (žltá značka).
Prístupný je aj vrchol Babky.
Zoznam zatvorených chodníkov a vyhradených miest
Zoznam všetkých chodníkov, na ktoré platí sezónna uzávera, sa nachádza v tomto Rozhodnutí Okresného úradu Prešov zo dňa 25.10.2017. Pohyb návštevníkov ďalej upravuje Zoznam vyhradených miest v Tatranskom národnom parku, ktorý vydali OÚ Prešov a Žilina 14. 6. 2017.
Nezabúdajte na prípravu
Pred zimnou túrou si nezabudnite pozrieť aktuálne podmienky na horách a vziať si primeranú výstroj a výzboj, mačky a cepín, alebo aspoň retiazkové mačky a paličky.
Treba myslieť aj na lavínové nebezpečenstvo. Viac o lavínach sa môžete dozvedieť v našom podcaste s Pavlom Krajčím zo Strediska lavínovej prevencie HZS: